CC 20220801
Sermo Lupi ad anglos quando Dani maxime persecuti sunt eos,\nquod fuit anno millesimo .xiiii. ab incarnatione\nDomine Nostri Iesu Cristi\n[The sermon of the Wolf (i.e. Wulfstan, Archbishop of York and Worcester) to the English when the Danes were persecuting them most severely, which was the year 1014 from the incarnation of Our Lord Jesus Christ.]\nLeofan men, gecnawað þæt soð is: ðeos worold is on ofste, and hit nealæcð þam ende, and þy hit is on worolde aa swa leng swa wyrse; and swa hit sceal nyde for folces synnan ær Antecristes tocyme yfelian swyþe, and huru hit wyrð þænne egeslic and grimlic wide on worolde.\nUnderstandað eac georne þæt deofol þas þeode nu fela geara dwelode to swyþe, and þæt lytle getreowþa wæran mid mannum, þeah hy wel spæcan, and unrihta to fela ricsode on lande.\nAnd næs a fela manna þe smeade ymbe þa bote swa georne swa man scolde, ac dæghwamlice man ihte yfel æfter oðrum and unriht rærde and unlaga manege ealles to wide gynd ealle þas þeode.\nAnd we eac forþam habbað fela byrsta and bysmara gebiden, and gif we ænige bote gebidan scylan, þonne mote we þæs to Gode earnian bet þonne we ær þysan dydan.\nForþam mid miclan earnungan we geearnedan þa yrmða þe us onsittað, and mid swyþe micelan earnungan we þa bote motan æt Gode geræcan gif hit sceal heonanforð godiende weorðan.\nAnd micel is nydþearf manna gehwilcum þæt he Godes lage gyme heonanforð georne and Godes gerihta mid rihte gelæste.\nOn hæþenum þeodum ne dear man forhealdan lytel ne micel þæs þe gelagod is to gedwolgoda weorðunge, and we forhealdað æghwær Godes gerihta ealles to gelome.\nAnd ne dear man gewanian on hæþenum þeodum inne ne ute ænig þæra þinga þe gedwolgodan broht bið and to lacum betæht bið, and we habbað Godes hus inne and ute clæne berypte.\nAnd Godes þeowas syndan mæþe and munde gewelhwær bedælde; and gedwolgoda þenan ne dear man misbeodan on ænige wisan mid hæþenum leodum, swa swa man Godes þeowum nu deð to wide þær Cristene scoldan Godes lage healdan and Godes þeowas griðian.\nAc soð is þæt ic secge, þearf is þære bote, forþam Godes gerihta wanedan to lange innan þysse þeode on æghwylcan ende, and folclaga wyrsedan ealles to swyþe, and halignessa syndan to griðlease wide, and Godes hus syndan to clæne berypte ealdra gerihta and innan bestrypte ælcra gerisena, and wydewan syndan fornydde on unriht to ceorle, and to mænege foryrmde and gehynede swyþe, and earme men syndan sare beswicene and hreowlice besyrwde and ut of þysan earde wide gesealde, swyþe unforworhte, fremdum to gewealde, and cradolcild geþeowede þurh wælhreowe unlaga for lytelre þyfþe wide gynd þas þeode, and freoriht fornumene and þrælriht genyrwde and ælmesriht gewanode.\nAnd, hrædest is to cweþenne, Godes laga laðe and lara forsawene.\nAnd þæs we habbað ealle þurh Godes yrre bysmor gelome, gecnawe se ðe cunne; and se byrst wyrð gemæne, þeh man swa ne wene, eallre þysse þeode, butan God beorge.\nForþam hit is on us eallum swutol and gesene þæt we ær þysan oftor bræcan þonne we bettan, and þy is þysse þeode fela onsæge.\nNe dohte hit nu lange inne ne ute, ac wæs here and hunger, bryne and blodgyte, on gewelhwylcan ende oft and gelome.\nAnd us stalu and cwalu, stric and steorfa, orfcwealm and uncoþu, hol and hete and rypera reaflac derede swyþe þearle, and us ungylda swyþe gedrehtan, and us unwedera foroft weoldan unwæstma.\nForþam on þysan earde wæs, swa hit þincan mæg, nu fela geara unriht fela and tealte getrywða æghwær mid mannum.\nNe bearh nu foroft gesib gesibban þe ma þe fremdan, ne fæder his bearne, ne hwilum bearn his agenum fæder, ne broþor oþrum; ne ure ænig his lif ne fadode swa swa he scolde, ne gehadode regollice, ne læwede lahlice,\nac worhtan lust us to lage ealles to gelome, and naþor ne heoldan ne lare ne lage Godes ne manna swa swa we scoldan.\nNe ænig wið oþerne getrywlice þohte swa rihte swa he scolde, ac mæst ælc swicode and oþrum derede wordes and dæde, and huru unrihtlice mæst ælc oþerne æftan heaweþ sceandlican onscytan, do mare gif he mæge.\nForþam her syn on lande ungetrywþa micle for Gode and for worolde, and eac her syn on earde on mistlice wisan hlafordswican manege.\nAnd ealra mæst hlafordswice se bið on worolde þæt man his hlafordes saule beswice; and ful micel hlafordswice eac bið on worolde þæt man his hlaford of life forræde oððon of lande lifiendne drife; and ægþer is geworden on þysan earde.\nEadweard man forrædde and syððan acwealde and æfter þam forbærnde.\nAnd godsibbas and godbearn to fela man forspilde wide gynd þas þeode toeacan oðran ealles to manegan þe man unscyldgige forfor ealles to wide.\nAnd ealles to manege halige stowa wide forwurdan þurh þæt þe man sume men ær þam gelogode swa man na ne scolde, gif man on Godes griðe mæþe witan wolde; and Cristenes folces to fela man gesealde ut of þysan earde nu ealle hwile.\nAnd scandlic is to specenne þæt geworden is to wide and egeslic is to witanne þæt oft doð to manege þe dreogað þa yrmþe, þæt sceotað togædere and ane cwenan gemænum ceape bicgað gemæne, and wið þa ane fylþe adreogað, an after anum and ælc æfter oðrum, hundum gelicost þe for fylþe ne scrifað, and syððan wið weorðe syllað of lande feondum to gewealde Godes gesceafte and his agenne ceap þe he deore gebohte.\nEac we witan georne hwær seo yrmð gewearð þæt fæder gesealde bearn wið weorþe and bearn his modor, and broþor sealde oþerne fremdum to gewealde; and eal þæt syndan micle and egeslice dæda, understande se þe wille.\nAnd git hit is mare and eac mænigfealdre þæt dereð þysse þeode.\nMænige synd forsworene and swyþe forlogene, and wed synd tobrocene oft and gelome, and þæt is gesyne on þysse þeode þæt us Godes yrre hetelice onsit, gecnawe se þe cunne.\nAnd la, hu mæg mare scamu þurh Godes yrre mannum gelimpan þonne us deð gelome for agenum gewyrhtum?\nÐeah þræla hwylc hlaforde ætleape and of Cristendome to wicinge weorþe, and hit æfter þam eft geweorþe þæt wæpengewrixl weorðe gemæne þegene and þræle, gif þræl þæne þegen fullice afylle, licge ægylde ealre his mægðe,\nand gif se þegen þæne þræl þe he ær ahte fullice afylle, gylde þegengylde.\nFul earhlice laga and scandlice nydgyld þurh Godes yrre us syn gemæne, understande se þe cunne. And fela ungelimpa gelimpð þysse þeode oft and gelome.\nNe dohte hit nu lange inne ne ute, ac wæs here and hete on gewelhwilcan ende oft and gelome, and Engle nu lange eal sigelease and to swyþe geyrgde þurh Godes yrre, and flotmen swa strange þurh Godes þafunge þæt oft on gefeohte an feseð tyne and hwilum læs, hwilum ma, eal for urum synnum.\nAnd oft tyne oððe twelfe, ælc æfter oþrum, scendað to bysmore þæs þegenes cwenan and hwilum his dohtor oððe nydmagan þær he on locað þe læt hine sylfne rancne and ricne and genoh godne ær þæt gewurde.\nAnd oft þræl þæne þegen þe ær wæs his hlaford cnyt swyþe fæste and wyrcð him to þræle þurh Godes yrre.\nWala þære yrmðe and wala þære woroldscame þe nu habbað Engle eal þurh Godes yrre.\nOft twegen sæmen oððe þry hwilum drifað þa drafe Cristenra manna fram sæ to sæ ut þurh þas þeode gewelede togædere, us eallum to woroldscame, gif we on eornost ænige cuþon ariht understandan.\nAc ealne þæne bysmor þe we oft þoliað we gyldað mid weorðscipe þam þe us scendað.\nWe him gyldað singallice, and hy us hynað dæghwamlice.\nHy hergiað and hy bærnað, rypaþ and reafiað and to scipe lædað; and la, hwæt is ænig oðer on eallum þam gelimpum butan Godes yrre ofer þas þeode, swutol and gesæne?\nNis eac nan wundor þeah us mislimpe, forþam we witan ful georne þæt nu fela geara men na ne rohtan foroft hwæt hy worhtan wordes oððe dæde, ac wearð þes þeodscipe, swa hit þincan mæg, swyþe forsyngod þurh mænigfealde synna and þurh fela misdæda: þurh morðdæda and þurh mandæda, þurh gitsunga and þurh gifernessa, þurh stala and þurh strudunga, þurh mannsylena and þurh hæþene unsida, þurh swicdomas and þurh searacræftas, þurh lahbrycas and þurh æswicas, þurh mægræsas and þurh manslyhtas, þurh hadbrycas and þurh æwbrycas, þurh siblegeru and þurh mistlice forligru.\nAnd eac syndan wide, swa we ær cwædan, þurh aðbricas and þurh wedbrycas and þurh mistlice leasunga forloren and forlogen ma þonne scolde, and freolsbricas and fæstenbrycas wide geworhte oft and gelome.\nAnd eac her syn on earde apostatan abroþene and cyrichatan hetole and leodhatan grimme ealles to manege, and oferhogan wide godcundra rihtlaga and Cristenra þeawa, and hocorwyrde dysige æghwær on þeode oftost on þa þing þe Godes bodan beodaþ and swyþost on þa þing þe æfre to Godes lage gebyriað mid rihte.\nAnd þy is nu geworden wide and side to ful yfelan gewunan, þæt menn swyþor scamað nu for goddædan þonne for misdædan; forþam to oft man mid hocere goddæda hyrweð and godfyrhte lehtreð ealles to swyþe, and swyþost man tæleð and mid olle gegreteð ealles to gelome þa þe riht lufiað and Godes ege habbað be ænigum dæle.\nAnd þurh þæt þe man swa deð þæt man eal hyrweð þæt man scolde heregian and to forð laðet þæt man scolde lufian, þurh þæt man gebringeð ealles to manege on yfelan geþance and on undæde, swa þæt hy ne scamað na þeah hy syngian swyðe and wið God sylfne forwyrcan hy mid ealle, ac for idelan onscytan hy scamað þæt hy betan heora misdæda, swa swa bec tæcan, gelice þam dwæsan þe for heora prytan lewe nellað beorgan ær hy na ne magan, þeah hy eal willan.\nHer syndan þurh synleawa, swa hit þincan mæg, sare gelewede to manege on earde.\nHer syndan mannslagan and mægslagan and mæsserbanan and mynsterhatan; and her syndan mansworan and morþorwyrhtan; and her syndan myltestran and bearnmyrðran and fule forlegene horingas manege; and her syndan wiccan and wælcyrian.\nAnd her syndan ryperas and reaferas and woroldstruderas and, hrædest is to cweþenne, mana and misdæda ungerim ealra.\nAnd þæs us ne scamað na, ac þæs us scamað swyþe þæt we bote aginnan swa swa bec tæcan, and þæt is gesyne on þysse earman forsyngodon þeode.\nEala, micel magan manege gyt hertoeacan eaþe beþencan þæs þe an man ne mehte on hrædinge asmeagan, hu earmlice hit gefaren is nu ealle hwile wide gynd þas þeode.\nAnd smeage huru georne gehwa hine sylfne and þæs na ne latige ealles to lange.\nAc la, on Godes naman utan don swa us neod is, beorgan us sylfum swa we geornost magan þe læs we ætgædere ealle forweorðan.\nAn þeodwita wæs on Brytta tidum Gildas hatte.\nSe awrat be heora misdædum hu hy mid heora synnum swa oferlice swyþe God gegræmedan þæt he let æt nyhstan Engla here heora eard gewinnan and Brytta dugeþe fordon mid ealle.\nAnd þæt wæs geworden þæs þe he sæde, þurh ricra reaflac and þurh gitsunge wohgestreona, ðurh leode unlaga and þurh wohdomas, ðurh biscopa asolcennesse and þurh lyðre yrhðe Godes bydela þe soþes geswugedan ealles to gelome and clumedan mid ceaflum þær hy scoldan clypian.\nÞurh fulne eac folces gælsan and þurh oferfylla and mænigfealde synna heora eard hy forworhtan and selfe hy forwurdan.\nAc utan don swa us þearf is, warnian us be swilcan. And soþ is þæt ic secge, wyrsan dæda we witan mid Englum þonne we mid Bryttan ahwar gehyrdan.\nAnd þy us is þearf micel þæt we us beþencan and wið God sylfne þingian georne.\nAnd utan don swa us þearf is, gebugan to rihte and be suman dæle unriht forlætan and betan swyþe georne þæt we ær bræcan.\nAnd utan God lufian and Godes lagum fylgean, and gelæstan swyþe georne þæt þæt we behetan þa we fulluht underfengan, oððon þa þe æt fulluhte ure forespecan wæran.\nAnd utan word and weorc rihtlice fadian and ure ingeþanc clænsian georne and að and wed wærlice healdan and sume getrywða habban us betweonan butan uncræftan.\nAnd utan gelome understandan þone miclan dom þe we ealle to sculon, and beorgan us georne wið þone weallendan bryne hellewites, and geearnian us þa mærða and þa myrhða þe God hæfð gegearwod þam þe his willan on worolde gewyrcað.\nGod ure helpe, amen.